TERMENI DE REFERINȚĂ (ToR)
Contractarea unei farmacii pentru furnizarea voucherelor destinate procurării medicamentelor și produselor farmaceutice pentru beneficiarii din localitățile Cretoaia (Anenii Noi), Grigorauca (Sîngerei), Rezina și Varnița
1. Context și justificare
Republica Moldova se confruntă cu provocări semnificative în asigurarea accesului persoanelor în etate la servicii și produse medicale esențiale. Costurile ridicate ale tratamentelor medicamentoase, veniturile reduse și accesul limitat la farmacii reprezintă bariere majore pentru persoanele vulnerabile, în special pentru cele cu afecțiuni cronice și mobilitate redusă.
Pentru a răspunde acestor necesități, Caritas Moldova intenționează să contracteze o farmacie sau un lanț farmaceutic care va asigura valorificarea voucherelor destinate procurării medicamentelor și produselor farmaceutice pentru beneficiarii proiectului din localitățile Cretoaia (Anenii Noi), Grigorauca (Sîngerei), Rezina și Varnița.
Farmacia contractată va colabora cu Caritas Moldova, echipele de asistență medicală la domiciliu, medicii antrenați în proiect și autoritățile competente din domeniul sănătății.
2. Scopul general
Facilitarea accesului persoanelor în etate și al altor beneficiari vulnerabili din localitățile Cretoaia (Anenii Noi), Grigorauca (Sîngerei), Rezina și Varnița la medicamente și produse farmaceutice esențiale prin intermediul unui sistem de vouchere, contribuind la îmbunătățirea continuității tratamentului medical, reducerea poverii financiare și creșterea calității vieții beneficiarilor.
3. Obiective specifice
– Asigurarea accesului beneficiarilor la medicamente și produse farmaceutice prin acceptarea voucherelor emise de Caritas Moldova;
– Furnizarea unei game suficiente de medicamente și produse farmaceutice necesare beneficiarilor, cu accent pe medicamentele pentru afecțiuni cronice;
– Implementarea unui mecanism clar și transparent de validare și utilizare a voucherelor;
– Menținerea evidenței tuturor voucherelor utilizate și a produselor eliberate;
– Furnizarea periodică a rapoartelor către Caritas Moldova;
– Respectarea normelor legale privind comercializarea și eliberarea medicamentelor.
4. Domeniul de aplicare al misiunii
Farmacia contractată va asigura acceptarea voucherelor emise de Caritas Moldova, eliberarea produselor farmaceutice eligibile, menținerea evidenței voucherelor și raportarea periodică. Serviciile vor fi disponibile pentru beneficiarii din localitățile:
– Cretoaia (raionul Anenii Noi);
– Grigorauca (raionul Sîngerei);
– Rezina;
– Varnița.
Se vor emite un număr de 100 de vouchere, cu o valoare de 1200 lei fiecare, valoarea totală estimată fiind de 120 000 lei.
5. Produse livrabile
1.  Servicii de acceptare și valorificare a voucherelor;
2.  Rapoarte lunare privind utilizarea voucherelor;
3.  Documente justificative pentru decontare;
4.  Raport final la încheierea contractului.
6. Coordonare, monitorizare și raportare
Farmacia contractată va raporta periodic către coordonatorul desemnat de Caritas Moldova și va participa la activitățile de monitorizare și evaluare. Va transmite rapoartele lunare la termenele stabilite și va integra observațiile primite din partea echipei Caritas Moldova pe parcursul implementării.
7. Durata implementării
Durata contractului va fi stabilită conform planului de implementare al proiectului, cu valabilitate până la 31 ianuarie 2027, cu posibilitatea de prelungire prin acordul scris al ambelor părți.
8. Profilul farmaciei
Cerințe minime:
– Licență valabilă pentru activitate farmaceutică eliberată de autoritățile competente din Republica Moldova;
– Experiență de minimum 3 ani în activitate farmaceutică;
– Capacitate administrativă și logistică pentru gestionarea voucherelor;
– Prezență sau acoperire în cel puțin una din localitățile de implementare ale proiectului.
Capacități tehnice:
– Sistem de evidență și raportare a voucherelor;
– Personal calificat și capacitatea de emitere a documentelor justificative pentru decontare;
– Capacitate de comunicare și colaborare cu echipa Caritas Moldova.

